1. Uvod

S členoma 6(6) in 7(6) Direktive (EU) 2016/798 Evropskega parlamenta in Sveta z dne 11. maja 2016 o varnosti na železnici se na Komisijo prenese pooblastilo za sprejemanje delegiranih aktov v skladu s pogoji iz člena 27 za obdobje petih let od 15. junija 2016. Prenos pooblastila se samodejno podaljšuje za enako dolga obdobja.

Zaradi izrednih in nepredvidljivih razmer, ki jih je povzročil izbruh COVID-19, je bilo državam članicam EU odobreno dodatno obdobje za dokončanje prenosa Direktive (EU) 2016/798, in sicer s sprejetjem Direktive (EU) 2020/700 Evropskega parlamenta in Sveta z dne 25. maja 2020 o spremembi direktiv (EU) 2016/797 in (EU) 2016/798 glede podaljšanja obdobij za njun prenos. Z zadnjo direktivo o spremembi sta bili v Direktivo (EU) 2016/798 vključeni tudi dve novi določbi, člena 6a in 27a.

Člen 6a Direktive (EU) 2016/798 Komisiji omogoča, da datume uporabe delegiranih aktov, sprejetih na podlagi člena 6(6) Direktive (EU) 2016/798, uskladi s podaljšanim rokom za prenos (časovno omejen prenos). Pooblastilo za sprejemanje takih aktov se prenese za obdobje od 28. maja 2020 do 31. oktobra 2020. Člen 27a Direktive (EU) 2016/798 določa poseben postopek v nujnih primerih za sprejetje navedenih aktov.

To poročilo se nanaša na zgoraj navedena prenesena pooblastila in navaja akte, ki jih je Komisija sprejela v okviru njihovega izvajanja.

2. Pravna podlaga za poročilo

V skladu s členom 27(2) Direktive (EU) 2016/798 je morala Komisija do 15. septembra 2020 pripraviti poročilo o prenosu pooblastil.

Vendar so bili, kot je pojasnjeno zgoraj, zaradi izbruha COVID-19 sprejeti ukrepi za razširitev prenesenih pooblastil Komisije. Zato je to poročilo kljub zapoznelosti izčrpnejše, saj zajema izvajanje celotnega sklopa prenesenih pooblastil.

3. Izvajanje prenosa pooblastila

V naslednji preglednici so prikazana ustrezna pooblastila:

Pooblastila iz

Direktive (EU) 2016/798 Opis pooblastil za sprejemanje delegiranih aktov Člen 6(6) v povezavi s členom 6(1) Na Komisijo se prenese pooblastilo za sprejemanje delegiranih aktov v skladu s členom 27 v zvezi z vsebino skupnih varnostnih metod, kar zadeva: ·metode za ovrednotenje in oceno tveganja; ·metode za ocenjevanje skladnosti z zahtevami iz varnostnih spričeval in varnostnih pooblastil, izdanih v skladu s členoma 10 in 12; ·metode nadzora, ki jih uporabljajo nacionalni varnostni organi, in metode spremljanja, ki jih uporabljajo prevozniki v železniškem prometu, upravljavci infrastrukture in subjekti, zadolženi za vzdrževanje; ·metode za oceno ravni varnosti in uspešnosti glede varnosti, ki jo zagotavljajo izvajalci v železniškem prometu na nacionalni ravni in na ravni Unije; ·metode za oceno doseganja varnostnih ciljev na nacionalni ravni in ravni Unije; ter ·vse druge metode, povezane s sistemom varnega upravljanja, ki morajo biti harmonizirane na ravni Unije. Člen 6a (od 28. maja 2020 do 31. oktobra 2020) Uskladitev skupnih varnostnih metod s spremenjenimi roki za prenos Direktive (EU) 2016/798. Na Komisijo se prenese pooblastilo za sprejemanje delegiranih aktov v skladu s členom 27 za uskladitev datumov uporabe delegiranih aktov, sprejetih na podlagi člena 6(6), z rokom za prenos iz člena 33(2a). Za delegirane akte, sprejete na podlagi tega člena, se uporabi postopek iz člena 27a. Člen 7(6) v povezavi s členom 7(1) Na Komisijo se prenese pooblastilo za sprejemanje delegiranih aktov v skladu s členom 27 v zvezi z vsebino skupnih varnostnih ciljev, zlasti kar zadeva: ·posamezna tveganja, povezana s potniki, osebjem, vključno z zaposlenimi ali izvajalci, uporabniki nivojskih križanj ter, brez poseganja v obstoječa nacionalna in mednarodna pravila o odgovornosti, nepooblaščenimi osebami na zemljišču železnice; ·socialna tveganja.

Komisija je svoja pooblastila iz člena 6(6) Direktive (EU) 2016/798 izvajala tako, da je sprejela:

a)Delegirano uredbo Komisije (EU) 2018/761 z dne 16. februarja 2018 o vzpostavitvi skupnih varnostnih metod za nadzor, ki ga izvajajo nacionalni varnostni organi po izdaji enotnega varnostnega spričevala ali varnostnega pooblastila v skladu z Direktivo (EU) 2016/798 Evropskega parlamenta in Sveta ter o razveljavitvi Uredbe Komisije (EU) št. 1077/2012 ; in

b)Delegirano uredbo Komisije (EU) 2018/762 z dne 8. marca 2018 o vzpostavitvi skupnih varnostnih metod za zahteve sistema upravljanja varnosti v skladu z Direktivo (EU) 2016/798 Evropskega parlamenta in Sveta ter o razveljavitvi Uredbe Komisije (EU) št. 1158/2010 in Uredbe Komisije (EU) št. 1169/2010.

V teh delegiranih uredbah je določen usklajen sklop metod, ki bi jih bilo treba vključiti v skupne varnostne metode, da se zagotovi in izboljša varnost z nadzorom, ki ga izvajajo nacionalni varnostni organi, in z določitvijo zahtev za sisteme upravljanja varnosti. Pri tem je treba omogočiti poenostavitev, izboljšanje in razvoj železniških prevoznih storitev znotraj Unije in s tretjimi državami ter prispevati k dokončni vzpostavitvi enotnega evropskega železniškega prostora in postopnemu oblikovanju notranjega trga.

Komisija je izvajala svoje pooblastilo v skladu s členom 6a Direktive (EU) 2016/798 s sprejetjem Delegirane uredbe Komisije (EU) 2020/782 z dne 12. junija 2020 o spremembi delegiranih uredb (EU) 2018/761 in (EU) 2018/762 glede datumov začetka njune uporabe po podaljšanju roka za prenos Direktive (EU) 2016/798 Evropskega parlamenta in Sveta.

Ta delegirana uredba je državam članicam omogočila podaljšanje roka za uporabo nekaterih določb iz delegiranih uredb Komisije (EU) 2018/761 in (EU) 2018/762 zaradi izrednih okoliščin izbruha COVID-19.